Pinduoduo อีคอมเมิร์ซจีน ที่เจ้าของรวยกว่า แจ็ก หม่า
ในช่วงหลายปีที่ผ่านมา หากพูดถึงมหาเศรษฐีเจ้าของธุรกิจอีคอมเมิร์ซ เราก็น่าจะนึกถึงชื่อของ นักธุรกิจ 2 คน จากคนละซีกโลก ซีกตะวันตก เป็นของ Jeff Bezos เจ้าของ Amazon ซีกตะวันออก เป็นของ แจ็ก หม่า เจ้าของ Alibaba 
12 ม.ค. 2564

Pinduoduo อีคอมเมิร์ซจีน ที่เจ้าของรวยกว่า แจ็ก หม่า /โดย ลงทุนแมน
ในช่วงหลายปีที่ผ่านมา หากพูดถึงมหาเศรษฐีเจ้าของธุรกิจอีคอมเมิร์ซ
เราก็น่าจะนึกถึงชื่อของ นักธุรกิจ 2 คน จากคนละซีกโลก
ซีกตะวันตก เป็นของ Jeff Bezos เจ้าของ Amazon
ซีกตะวันออก เป็นของ แจ็ก หม่า เจ้าของ Alibaba
แต่ในช่วงไม่กี่ปีมานี้ บัลลังก์มหาเศรษฐีอีคอมเมิร์ซแห่งซีกโลกตะวันออก
ก็ได้ถูกสั่นคลอนจากนักธุรกิจชาวจีนรายหนึ่ง ที่ชื่อว่า “Colin Huang”
เขาคนนี้ได้ก่อตั้งบริษัท “Pinduoduo” อ่านว่า พินตัวตัว
ที่ทำธุรกิจอีคอมเมิร์ซ ขึ้นมาได้เพียง 5 ปี
แต่บริษัทแห่งนี้ก็ได้โตระเบิด โดยเฉพาะในปีที่ผ่านมา
ที่มูลค่าบริษัท Pinduoduo เพิ่มขึ้นเป็น 3 เท่าภายในปีเดียว
จนทำให้ Colin Huang มีทรัพย์สินเพิ่มขึ้นแบบก้าวกระโดด
จนรวยแรงแซง แจ็ก หม่า
แล้วอีคอมเมิร์ซที่โตระเบิด มีหน้าตาเป็นอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Colin Huang เป็นชาวจีนที่เกิดขึ้นในครอบครัวแรงงาน เมืองหางโจว
ซึ่งเป็นเมืองเดียวกับที่ แจ็ก หม่า และ Alibaba ถือกำเนิดขึ้น
แม้จะเกิดในครอบครัวแรงงาน แต่ Colin Huang เป็นเด็กเรียนดี
ถึงขนาดที่เคยเข้าแข่งขันคณิตศาสตร์โอลิมปิก
นั่นจึงเป็นโอกาสที่ทำให้เขาได้เรียนปริญญาตรี ที่มหาวิทยาลัยเจ้อเจียง
และต่อยอดไปยังปริญญาโทที่ University of Wisconsin-Madison ประเทศสหรัฐอเมริกา
ระหว่างศึกษาอยู่ที่มหาวิทยาลัย เขามีโอกาสได้ฝึกงานกับบริษัท Microsoft
และเมื่อจบการศึกษา เขาก็ได้ปฏิเสธที่จะเป็นพนักงานกับบริษัทแห่งนี้
แต่กลับเลือกที่จะเข้าร่วมงานกับ Google
แต่หลังจากร่วมงานกับ Google ได้ไม่นาน
Colin Huang ก็ได้ตัดสินใจออกมาก่อตั้งธุรกิจเป็นของตัวเอง
โดยเขาได้ก่อตั้งบริษัทสตาร์ตอัปมากถึง 4 แห่ง ภายในระยะเวลาไม่กี่ปี
บริษัทแรก Oukou ทำธุรกิจอีคอมเมิร์ซสำหรับซื้อขายอุปกรณ์อิเล็กทรอนิกส์
บริษัทที่สอง Leqi ทำธุรกิจสนับสนุนแบรนด์ต่างประเทศ ให้เข้ามาเชื่อมต่อกับอีคอมเมิร์ซจีนอย่าง Tmall หรือ 
บริษัทที่สาม Xunmeng ทำธุรกิจสตูดิโอเกม
จนในที่สุดก็มาถึงบริษัทที่สี่ ที่ชื่อว่า Pinduoduo ที่ถูกก่อตั้งขึ้นในปี 2015
ซึ่งเขาได้นำประสบการณ์ในการทำธุรกิจอีคอมเมิร์ซ และสตูดิโอเกมมารวมกัน
โดย Colin Huang ได้อธิบายอีคอมเมิร์ซของเขาว่าจะมีลักษณะเป็นลูกผสมระหว่าง
Costco ที่ขายของในราคาที่ถูกและ Disneyland ที่ผู้ใช้งานจะสนุก เพลิดเพลินตลอดการซื้อ
แล้วอีคอมเมิร์ซที่ขายของถูก และสนุก เป็นอย่างไร?
Colin Huang ได้พัฒนา Pinduoduo โดยนำคอนเซปต์ของ “Group Buying” หรือ การให้ผู้ใช้งานในชุมชนหรือเพื่อนๆ รวมกันซื้อของผ่านแพลตฟอร์ม และส่งคำสั่งตรงไปยังร้านค้า หรือผู้ผลิตสินค้า
เรื่องนี้จึงทำให้ Pinduoduo เปรียบเสมือนศูนย์รวมของร้านขายส่ง จึงทำให้สินค้าบนแพลตฟอร์มมีราคาถูก
นอกจากคอนเซปต์การรวมกันซื้อแล้ว
Pinduoduo ก็ได้ทำการ “Gamified” หรือพัฒนาให้อีคอมเมิร์ซของเขามีความเป็นเกม
โดยลูกเล่นที่ใส่ลงไปก็มีตั้งแต่การเล่นเกมชิงรางวัลพิเศษ คูปองส่วนลดของแต่ละร้านค้า
ซึ่ง Pinduoduo แห่งนี้เอง ที่เป็นผู้บุกเบิกการนำเกมชิงรางวัลมาไว้บนแพลตฟอร์ม ก่อนที่เราจะได้เห็น Lazada และ Shopee เริ่มนำไอเดียนี้มาใช้ในบ้านเรา
แล้วไอเดียเหล่านี้ เติบโตดีขนาดไหน?
เรามาดูการเติบโตของผู้ใช้งาน รายเดือนของ Pinduoduo
ปี 2016 ผู้ใช้งานรายเดือน 15.0 ล้านบัญชี
ปี 2017 ผู้ใช้งานรายเดือน 141.0 ล้านบัญชี
ปี 2018 ผู้ใช้งานรายเดือน 272.6 ล้านบัญชี
ปี 2019 ผู้ใช้งานรายเดือน 481.5 ล้านบัญชี
และไตรมาสที่ 3 ปี 2020 ผู้ใช้งานรายเดือน 643.4 ล้านบัญชี
การเติบโตคิดเป็น 42 เท่า ภายในระยะเวลาเพียง 4 ปี
ส่วนหนึ่งมาจากผู้ให้เงินระดมทุนหลักอย่าง Tencent ที่ได้เชื่อมต่อฐานผู้ใช้งานจาก WeChat ซึ่งเป็นแอปแช็ตหลักของคนจีนเข้ากับ Pinduoduo
ซึ่งทำให้จำนวนผู้ใช้งานต่อเดือนของ Pinduoduo นั้น มากกว่าทั้ง Snapchat, Telegram, Pinterest และ Twitter
ในขณะที่ เวลาในการใช้งานบนระบบของผู้ใช้งาน ก็มากกว่าอีคอมเมิร์ซแบรนด์อื่น
เนื่องจากผู้ใช้งานบนระบบใช้เวลาไปกับการเล่นเกมชิงคูปอง และชิงรางวัล
ทีนี้ เรามาดูผลประกอบการของบริษัท Pinduoduo
ปี 2017 รายได้ 8,093 ล้านบาท ขาดทุน 2,313 ล้านบาท
ปี 2018 รายได้ 60,886 ล้านบาท ขาดทุน 47,763 ล้านบาท
ปี 2019 รายได้ 139,881 ล้านบาท ขาดทุน 32,335 ล้านบาท
9 เดือน ปี 2020 รายได้ 153,222 ล้านบาท ขาดทุน 27,157 ล้านบาท
จะเห็นได้ว่า Pinduoduo มีรายได้เพิ่มขึ้นแบบก้าวกระโดด ในขณะที่ค่าใช้จ่ายทั้งในด้านวิจัย พัฒนาและการตลาด เพิ่มขึ้นในอัตราที่ต่ำกว่าการเพิ่มขึ้นของรายได้ จึงทำให้ผลการขาดทุนเริ่มลดลง
ผลประกอบการเติบโตขนาดนี้
แล้วตอนนี้ Pinduoduo มีมูลค่าบริษัทเท่าไร?
ปัจจุบัน Pinduoduo มีมูลค่าบริษัท 6.6 ล้านล้านบาท
เพิ่มขึ้นคิดเป็นเกือบ 10 เท่า เมื่อเทียบกับมูลค่าตอน IPO เมื่อ 2 ปีก่อน
ด้วยมูลค่าการเติบโตระเบิดระดับนี้ จึงทำให้เจ้าของบริษัท
อย่าง Colin Huang ที่ก่อตั้งบริษัท Pinduoduo ได้เพียง 5 ปี
มีทรัพย์สินมากถึง 2 ล้านล้านบาท
แซงหน้า แจ็ก หม่า ไปเป็นที่เรียบร้อยแล้ว..
----------------------
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-